
Personene i Magdalenas døtre:

Solveig – har flyttet til Bergen for å arbeide i Paulines kjolebutikk

Gudrun – er lærerinne på barneskolen i Askøy

Eline – går på sykepleien i Bergen

Pauline – venninne av jentenes mor Magdalena og mor til Carl

Wilhelm – går på Bergen handelsgymnasium

Sander – Solveigs far og Magdalenas mann

Magdalena – jentenes mor og gift med Sander

Magnhild – syerske i kjolebutikken og mor til Knut Håkon

Peder – Sanders nevø, arbeider og bor sammen med Sander og familien hans

Åsmund – skolekamerat av Solveig

Asbjørn – onkel til Jens, en av Gudruns elever


Slik sluttet forrige bok:

Gudrun river seg løs fra Gunnars grep.

Hun vil rope etter Asbjørn. Hun vil skrike til ham at hun ikke mente det, at det bare skjedde. At det var mot hennes vilje. Men hun står som lamslått og ser ham forsvinne ned mot veien.

Gud hjelpe henne, hva var det som skjedde?

Asbjørn er det fineste som noen gang har hendt henne, ingen har sett på henne med slik varme i øynene som han har gjort.

Blikket hans da han så henne og Gunnar, har brent seg fast i henne.

Hun ser på Gunnar som står der foran henne.

Herregud, det er så feil. Så forferdelig feil.

Hva var det som skjedde?

Hun vil løpe etter Asbjørn, hun vil skrike etter ham at  han er den hun vil ha. Men han er borte.

Sommeren 1948

Gudrun står som lammet.

Hun stirrer nedover bakken, men Asbjørn er ikke lenger å se.

Blikket hans da han så på henne der hun sto i armene til Gunnar, er som brent inn i henne.

Hvordan kunne dette skje?

Hun ser mot Gunnar som står der foran henne. Hva tenkte han på?

Han ser sjokkert ut han også. Men trolig av en helt annen grunn enn henne. Det var nok et plutselig innfall fra hans side. Et øyeblikks svakhet. For henne var det et så sjokkerende fremstøt at hun ikke rakk å reagere i tide.

Gunnar er tydelig forvirret.

– Unnskyld, Gudrun, det var ikke meningen, sier han og stryker seg over håret. – Jeg vet ikke hva som gikk av meg. Men du sto der, og jeg oppdaget noe jeg ikke har sett før, nemlig hvor flott du er.

Han stopper og ser stadig forvirret ut.

– Det var bare en innskytelse, noe jeg ikke var herre over. Jeg handlet uten å tenke, sier han, slik hun hadde regnet med.

Han tar et skritt tilbake.

– Jeg håper ikke du legger for mye i det.

Han møter ikke blikket hennes, han angrer tydeligvis allerede.

Men hun hører nesten ikke hva han sier. Frykten fyller hele henne.

Hva tenker Asbjørn på nå? Hva i all verden tenkte han da han så dem der?

Trodde han kanskje at hun kvelden før da hun kysset ham, bare lekte med ham? Tror han at hun er et vinglebrett og ikke tar hensyn til andres følelser?

Vil hun miste ham nå etter det han så? Trolig tolket han det på sitt vis, og det er sannelig ikke rart.

Han så det han så.

Gode gud, hun må snakke med ham, hun må forklare.

Gunnar har sagt noe mer som hun ikke har hørt.

Hun snur seg mot ham. Hun håper bare han vil gå nå.

Det eneste som surrer i hodet hennes er tanken på Asbjørn.

Vil han komme tilbake senere for å snakke med henne, kanskje spørre og få forklart? Eller vil han holde seg helt borte og ikke komme hit mer?

Fortvilelsen fyller henne så det går rundt for henne.

Hun står her sammen med mannen hun trodde hun elsket, og hun vil bare bli kvitt ham så hun kan få tak i ham som har fått et slikt nytt grep om hjertet hennes.

Gunnar ser på henne.

– Er du sint på meg, Gudrun? spør han.

Han er tydelig ubekvem.

Om hun er sint?

Hun prøver å ta seg sammen. Det er barndomsvennen hennes som står her, ham hun har delt størsteparten av livet sitt med. Ham hun trodde hun skulle dele resten av livet med også, til han valgte en annen.

Han gikk over streken da han kysset henne, han gikk langt over streken, for han mente ikke noe med kysset. Han vil snart dra tilbake til forloveden sin. Han vil bli lege og være en viktig person, og hun vil ikke være i hans verden.

Hun skulle ha reagert fortere. Hun skulle ha avvist ham straks han nærmet seg. Hun skulle slett ikke latt ham få kysse seg.

Det verste er at hun i et øyeblikks forvirring besvarte kysset.

Det er nesten ikke til å holde ut at hun en kort stund lot seg rive med.

Og det var det Asbjørn så.

Hun har sin del av skylden for det som skjedde. Hun lot seg overrumple, et øyeblikk mistet hun både kontrollen og hodet.

– Eg er ikkje sint, men eg er forvirra og fortvila, for dette var ikkje noko lurt, sier hun.

Må han bare gå nå, tenker hun. Hun er så fylt av skyld og skam at hun nesten ikke orker å se på ham.

Men han blir stående overfor henne og er tydeligvis ikke klar til å dra ennå.

– Da du sto der foran meg, Gudrun, så klok og voksen og vakker, var det som om barndommen og tryggheten jeg opplevde sammen med deg, kom tilbake til meg.

Han snakker fort. Ordene renner ut av ham.

– Jeg glemte meg i et øyeblikks galskap.

Hun stopper ordstrømmen hans.

– Det er greit, Gunnar, vi slår ein strek over det.

Han ser på henne som om han er skuffet over at hun ikke tar det tyngre, eller at hun ikke legger mer i det. Og det er ikke rart han undres. Hun som så tydelig har villet ha ham, og det så sterkt at hun nesten gikk under på grunn av det. Hun som reiste til ham og som nesten ble gal da han avviste henne. Nå er det som om alt det står i et annet lys. Hun visste ikke bedre. Hun trodde det med Gunnar var det største. Nå har hun opplevd noe helt annerledes og bedre.

Hun ser for seg det Asbjørn må ha sett. Hun som sto der i armene til Gunnar.

Han må ha trodd hun hadde søkt tilbake til Gunnar da muligheten kom. Han vet jo hvor mye Gunnar har betydd for henne.

Han må ha trodd hun har fått en ny sjanse hos Gunnar og har gjort et valg, og at det valget ikke er ham.

Hun kjenner hvordan hjertet slår i frykt.

Kan han tilgi henne dette? Selv om hun ikke ville det, så lot hun seg kysse i overraskelse.

Hun er lamslått der hun står. Det er for mye.

Et kyss med Asbjørn kvelden før, og et kyss med Gunnar nå. Hva er det som skjer? Er hun så ustabil? Er hun en flokse?

Hun stønner nesten.

Hun kan forstå hvordan det så ut for Asbjørn.

Hun ser på Gunnar.

– Du må gå no om du skal nå båten, sier hun.

Han nøler, så nikker han.

– Jeg må nok det.

Han nøler enda litt, så trekker han frakken bedre på seg.

Han har syndet, og kommer seg ikke til å si noe mer.

Og hun blir stående og se ham gå nedover bakken.

Han er Gunnar, vennen som har betydd så mye for henne, men likevel ikke. Han har forandret seg, eller hun ser sider ved ham som hun ikke så før.

Hun kjenner uroen i hele seg der hun står tilbake.

Hva gjør hun nå?

Skal hun gå og lete etter Asbjørn, eller skal hun vente og se om han kommer tilbake?

Hun må vel vente, hun kan ikke plutselig bare stå på døren der moren hans og Jens er. De vil undres.

Hun fryser i sommervarmen.

Hun er i villrede, men kan ikke bare bli stående så tafatt her ute

Hun går inn og tar av bordet, og hun vasker opp og setter kjørlene på plass.

Hele tiden venter hun på om det vil banke på døren.

Stillheten er uutholdelig.

Det går etter hvert opp for henne at Asbjørn ikke vil komme. Men hun må snakke med ham.

Det er vel for sent på kvelden til å løpe etter ham nå. For sent å stå på døren hos moren hans og spørre etter ham.

Hun kjenner skam og fortvilelse i en salig blanding.

Hun må vente til i morgen.

Men hvordan skal hun få sove? Hvordan skal hun få natten til å gå?

Og hun sover dårlig, og hun har mareritt hun ikke husker når hun våkner. Hun bare kjenner ubehaget i hele kroppen etter drømmene. En vemmelig følelse av noe vondt.

Hun står opp og lager seg frokost.

Hun kan vel ikke stå på døren hos Asbjørn før han er kommet i gang med dagen.

Hun husker han sa at han hadde en ukes ferie, det var derfor han var fri til å følge henne til båten dagen etter. Så da er han vel hjemme. Kanskje holder han på med noe arbeid på småbruket.

Hun vil dra av sted med det samme, men så utsetter hun det.

Hvordan skal hun få overbevist ham om at det han så, var et uhell?

På formiddagen kommer hun på et ekstra ærend hun kan gjøre seg, et som hun kan bruke overfor Asbjørns mor. Hun vil ta en tur innom og hilse på katten hun skal overta når hun er tilbake etter sommerferien. Det er vel tilforlatelig nok.

Hun er glad hun er kommet på det, og hun tar på seg jakke og sko og gir seg i vei.

Hun må få snakket med Asbjørn nå. Det kan ikke vente lenger.

Hun må få forklart hva som skjedde.

Hun går fort og er snart fremme der han bor.

Hjertet slår hardt.

Det er Asbjørns mor som åpner døren.

– Nei, er det denne dama som kjem? smiler hun.

Hun er blid og vil straks ha Gudrun med inn.

– Eg tenkte eg ville helsa på katten før eg drog heim på ferie, sier hun.

Og Asbjørns mor er blidheten selv.

– Kom inn på kjøkenet, så skal du sjå kor stor han er blitt, der han sprett rundt, sier hun.

Og hun går foran Gudrun inn på kjøkkenet, der kattungen, som nå er blitt ganske stor, spretter rundt moren som ligger der så makelig.

– Dei andre kattungane er farne alle saman, sier Asbjørns mor.

Hun går straks i gang med å kverne kaffebønner.

– Nei, nei, eg skal ikkje ha noko, sier Gudrun.

Men Asbjørns mor hører ikke på det øret. Mens Gudrun klapper kattungen, er det kommet kopper og asjetter og potetkaker på bordet.

Gudrun brenner etter å spørre hvor Asbjørn er, men kommer seg ikke helt til det, ikke ennå.

Asbjørns mor smiler til henne.

– Det er no dumt at ikkje Jens er heime og får seia farvel for sommaren til lærarinna si, sier hun.

Gudrun har satt seg til bords og nipper til kaffen.

– Er ikkje han Jens heime?

Asbjørns mor ser forundret på henne.

– Har ikkje Asbjørn sagt ifrå til deg? Var han ikkje over hos deg i går kveld? spør hun.

Gudrun nikker.

– Eg hadde gjestar, så vi fekk ikkje snakka saman, sier hun.

Og Asbjørns mor smiler og nikker.

– Så å forstå.

Hun nipper selv til kaffen.

– Ja, det kom no litt brått på, det heile, ja, for meg. Men det er no ikkje alt han son min finn på som eg blir fortalt.

Gudrun ser på henne og venter på mer.

– Plutseleg skulle Asbjørn på ferie, han og Jens. Han pakka i ei brennkave og for av garde tidleg i dag morges.

Asbjørns mor rister på hodet.

– Han ville vel nytta den ferieveka han har.

Hjertet til Gudrun har nesten stoppet å slå, før det raser videre.

– Men kor er dei farne då? spør hun.

Asbjørns mor byr henne potetkaker, og Gudrun tar en, selv om hun ikke orker tanken på mat nå.

Asbjørn er reist. Han har dratt før hun selv skal dra hjem for ferien. Han vil ikke snakke med henne.

– Vi har noko slekt på Sotra, sier Asbjørns mor blidt, og har ikke oppfattet noe av det som raser i Gudrun.

– Asbjørn og Jens skal ta ferieveka der og kanskje hjelpa til litt på garden medan dei er der.

Asbjørns mor ler.

– Kjenner eg Asbjørn rett, så blir han ikkje sitjande med hendene i fanget.

Gudrun kjenner seg kvalm der hun sitter.

Hun er kommet for sent. Hun skulle dratt over for å snakke med Asbjørn i går kveld.

Han er reist.

Han vil ikke snakke med henne.

Hun får nesten ikke puste og tar seg krampaktig sammen.

Hun reiser seg og presser frem et smil til Asbjørns mor.

– Du får ha takk for serveringa. Eg lyt koma meg heimover og pakka, og eg hentar katten så snart eg kjem att, sier hun.

Hun må bort, hun må ut. Hun holder ikke ut dette.

Asbjørns mor følger henne ut på tunet.

– Ha ein god sommar, sier den eldre kvinnen.

God sommer?

Gudrun svelger.

Herregud, hvordan skal hun komme gjennom en sommer uten å ha fått snakket med Asbjørn? Uten å få forklare.

Da hun går opp bakken til skolehuset, kjenner hun at hun er våt på kinnene, og det smaker salt i munnviken.

Har hun mistet det beste som har hendt henne?

Hun kommer seg opp på rommet sitt og kaster seg på sengen og borer ansiktet ned i puten.

Den fortvilelsen hun kjente etter Gunnar, den var en følelse av at det sto om livet. Det var som om hele hennes verden ble revet bort.

Det hun kjenner nå, er en smerte som vil flerre henne opp.

Hvordan skal hun kunne reise hjem nå? Hvordan skal hun greie sommeren hjemme uten å ha fått ordnet opp med Asbjørn?

Men hvordan kan hun bli her når han ikke er her?

Gud hjelpe henne, hun sto der for to dager siden som den rikeste kvinnen i verden, med så mye godhet fra en fantastisk mann, og nå?

Og så kommer raseriet overfor Gunnar.

Han brukte henne. Han kom for å få noe hos henne, og han tok fra henne det beste hun har hatt.

Hun klorer neglene inn i putetrekket.

Det du ikke dør av, gjør deg sterk, sa bestemoren.

Nei, hun skal ikke dø.

Hun skal vente på en som det er verd å vente på.

Om så til dommedag, tenker hun dramatisk.

Da det banker på døren nede, skvetter hun til.

Hun kommer seg opp og tørker tårene.

Så løper hun skjelvende ned trappen.

Under kan vel skje?

